ኮሮና ቫይረስ የተያዙ ሰዎች ቁጥር 111 ደረሰ
አዲስ አበባ፡- በኢትዮጵያ በኮሮና ቫይረስ የተያዙ ሰዎች ቁጥር አንድ መቶ አስራ አንድ (111) መድረሱን የጤና ሚኒስቴር አስታወቀ። 
ሚኒስቴሩ በይፋዊ የፌስቡክ ገፁ ትናንት ባወጣው ጋዜጣዊ መግለጫ፤ ባለፉት 24 ሰዓታት በተደረገ 396 የላቦራቶሪ ምርመራ ተጨማሪ ሶስት (3) ሰዎች በኮሮና ቫይረስ መያዛቸውን አረጋግጧል። ይህንንም ተከትሎ በአገሪቱ በቫይረሱ የተያዙ ሰዎች ቁጥር አንድ መቶ አስራ አንድ (111) መድረሱን አስታውቋል። ቫይረሱ የተገኘባቸው ሶስቱም ሰዎች ኢትዮጵያውያን የድሬዳዋ ከተማ ነዋሪዎች መሆናቸውን ሚኒስቴሩ ጠቅሶ፤ ከሶስቱ ሁለቱ ከጂቡቲ የመጡና በለይቶ ማቆያ ውስጥ ያሉ ሲሆኑ፣ አንደኛው ቫይረሱ ካለበት ሰው ጋር ንክኪ የነበረው መሆኑን ገልጿል። በኢትዮጵያ የኮሮና ቫይረስ ከተከሰተበት ጊዜ ጀምሮ ሰባት ሺህ 953 ያህል የላቦራቶሪ ምርመራዎች የተደረጉ መሆኑን ከጤና ሚኒስቴር የወጡ መረጃዎች የሚያሳዩ ሲሆን፣ ባለፉት ሃያ አራት ሰአታት ውስጥ 396 የላቦራቶሪ ምርመራዎች ተደርገው ሶስት ግለሰቦች በቫይረሱ መያዛቸው ተረጋግጧል። በአጠቃላይም በቫይረሱ ተይዘው በለይቶ ህክምና ውስጥ ያሉ 90፣ በፅኑ ህክምና ላይ ያሉ 1፣ ያገገሙ 16፣ በበሽታው ህይወታቸው ያለፈ 3 እንዲሁም ወደሀገራቸው የተመለሱ 2 መሆናቸውንና እስካሁን ድረስ በአጠቃላይ በቫይረሱ የተያዙ ሰዎች ቁጥር 111 መድረሳቸው ታውቋል።አዲስ ዘመን ሚያዝያ 13/2012 አስናቀ ፀጋዬ